RO Jurnalul Oficial al Uniunii Europene L 305/62

POZIȚIA COMUNĂ 2007/762/PESC A CONSILIULUI

din 22 noiembrie 2007

privind participarea Uniunii Europene la Organizația pentru Dezvoltarea Energetică în Peninsula Coreeană (KEDO)

CONSILIUL UNIUNII EUROPENE,

având în vedere Tratatul privind Uniunea Europeană, în special articolul 15,

întrucât:

(1) În temeiul Poziției comune 2001/869/PESC a Consiliului din 6 decembrie 2001 privind participarea Uniunii Europene la Organizația pentru Dezvoltarea Energetică în Peninsula Coreeană (KEDO) (1), Uniunea Europeană a participat la KEDO pentru a contribui la identificarea unei soluții globale în chestiunea neproliferării nucleare în peninsula coreeană.

(2) În temeiul Poziției comune 2006/244/PESC a Consiliului din 20 martie 2006 privind participarea Uniunii Europene la Organizația pentru Dezvoltarea Energetică în Peninsula Coreeană (KEDO) (2), Uniunea Europeană a participat la procesul de sistare a proiectului reactorului cu apă ușoară și de încetare etapizată a activităților KEDO.

(3) Strategia UE de combatere a proliferării armelor de distrugere în masă, adoptată de Consiliul European la 12 decembrie 2003, acordă o importanță deosebită respectării de către toate părțile a dispozițiilor Tratatului de neproliferare a armelor nucleare.

(4) Biroul executiv al KEDO a decis, în mai 2007, că activitățile viitoare ale KEDO urmează să se limiteze la apărarea intereselor sale financiare și juridice în cadrul procesului de încetare etapizată a activităților, care urmează să fie pus în aplicare cât mai curând posibil.

(5) Între membrii biroului executiv al KEDO s-a ajuns la un consens privind continuarea cooperării în vederea punerii în aplicare a sistării proiectului reactorului cu apă ușoară și a încetării etapizate a activităților KEDO.

(6) În acest scop, Comunitatea Europeană a Energiei Atomice (Euratom) a negociat reînnoirea aderării sale la KEDO, cu obiectivul specific de protejare a intereselor financiare și juridice ale Comunității în cadrul procesului de încetare etapizată a activităților KEDO, care urmează să fie pus în aplicare cât mai curând posibil.

(7) Modul actual de reprezentare a Uniunii Europene în cadrul biroului executiv al KEDO ar trebui să rămână neschimbat. În această privință, Consiliul și Comisia au convenit că dacă, contrar deciziei sale din mai 2007, biroul executiv al KEDO ar aborda o chestiune nouă care nu ține de competența Euratom, Președinția Consiliului ar trebui să ia cuvântul pentru a exprima o poziție, stabilită de Consiliu, privind chestiunea respectivă.

(8) Poziția comună 2006/244/PESC a expirat la 31 decembrie 2006 și ar trebui să fie înlocuită cu prezenta poziție comună,

ADOPTĂ PREZENTA POZIȚIE COMUNĂ:

Articolul 1

Obiectivul prezentei poziții comune este de a permite Uniunii Europene să își protejeze interesele în procesul de încetare etapizată a activităților KEDO, care urmează să fie pus în aplicare cât mai curând posibil, însă cel târziu până la 31 mai 2012.

Articolul 2

(1) În ceea ce privește chestiunile care nu țin de competența Euratom, poziția Uniunii Europene în cadrul biroului executiv al KEDO este stabilită de Consiliu și exprimată de președinție.

(2) Prin urmare, președinția este pe deplin asociată la lucrările biroului executiv al KEDO în conformitate cu prezenta poziție comună.

(3) Comisia raportează în mod regulat Consiliului, anual și ori de câte ori este necesar, cu privire la situația procesului de încetare a activității, sub autoritatea Președinției, asistate de Secretarul General al Consiliului/Înaltul Reprezentant pentru PESC. Rapoartele includ informații detaliate, în special cu privire la toate măsurile luate de biroul executiv al KEDO în vederea punerii în aplicare cât mai curând posibil a încetării etapizate a activităților KEDO.

Articolul 3

(1) Prezenta poziție comună produce efecte de la data adoptării.

Aceasta se aplică până la 31 mai 2008.

(2) Sub rezerva articolului 4, aplicarea prezentei poziții comune se reînnoiește automat în la data de 1 iunie a fiecărui an, pentru o perioadă de un an, cu excepția cazului în care Consiliul hotărăște altfel.

Consiliul poate înceta aplicarea prezentei poziții comune în orice moment, în special dacă se constată că oricare dintre condițiile politice privind participarea Uniunii Europene în cadrul KEDO nu este respectată (obiectivul unic de încetare a activităților KEDO, participarea tuturor membrilor actuali ai KEDO, nicio contribuție financiară).

Articolul 4

Prezenta poziție comună expiră la 31 mai 2012.

Articolul 5

Prezenta poziție comună se publică în Jurnalul Oficial al Uniunii Europene.

Adoptată la Bruxelles, 22 noiembrie 2007. Pentru Consiliu Președintele M. PINHO

(1) JO L 325, 8.12.2001, p. 1.

(2) JO L 88, 25.3.2006, p. 73.